**Ovttastuvvan Nášuvnnat**

**Olmmošvuoigatvuođaráđđi**

**33. čoahkkin**

Áššelisttu čuokkis 3

**Buot olmmoš-, riikkavulos-, politihkalaš, ekonomalaš, sosiála ja kultuvrralaš vuoigatvuođaid ovddideapmi ja suodjaleapmi, mielde lohkkon maiddái vuoigatvuohta ovdáneapmái**

On:id eamiálbmogiid vuoigatvuođaid gieđahalli sierraraporterejeaddji raporta sápmelaččaid olmmošvuoigatvuođadilis Norgga, Ruoŧa ja Suoma sámeguovlluin

Čállingotti almmuhus

Čállingottis lea gudni gaskkustit olmmošvuoigatvuođaráđđái ON:id eamiálbmogiid vuoigatvuođaid gieđahalli sierra raporterejeaddji raportta sápmelaččaid olmmošvuoigatvuođadilis Norgga, Ruoŧa ja Suoma sámeguovlluin. Dán raporttas dilli guorahallo dahkkojuvvon dutkanbarggu vuođul, masa gullá maiddái oassálastin sámi parlamentáralaš ráđi (SPR) ordnen konferánsii 25.–27.8.2015 Bierke/Hemavanis, Ruoŧas. Galledeami áigge sierraraporterejeaddji gulai ođđasit ja ođđasit ja jeavddalaš fuolla luondduriggodagaide gullevaš investeremiid lassáneamis sámeguovllus ja stáhta ovdduid dássededdui dahkamis dán oktavuođas. Dát ovdduid dássededdui dahkan dáhpáhuvvá hárve almmá konflivttaid haga ja lea raportta okta váldotemáin. Sierraraporterejeaddji jurddaboađus lea, ahte guorahallojuvvon riikkaid stáhtain leat ain dihto hástalusat čoavdinláhkái. Dat laktásit eandalii sámiid eatnamiidda ja luondduriggodagaide gullevaš vuoigatvuođaid doarvái buori meroštallamii ja dovddasteapmái. Sierraraporterejeaddji maiddái gávnnahii, ahte dárbbašat lassidoaimmaid sápmelaččaid vuoigatvuođaid ovddideapmin ja nannemin eandalii luondduriggodagaide gullevaš investeremiid lassáneami bokte sámeguovllus.

VI. Árvalusat ja ávžžuhusat

73. **Vuoigatvuohta iežaset eatnamiidda ja luondduriggodagaide lea sápmelaččaide sin guhkes áiggi gaskka buresbirgejumi dihtii vealtameahttun eaktu ja vuođđoeaktu dasa, ahte sii sáhttet dás duohkoge seailut sierra álbmogin. Orru leamen, ahte Norggas. Ruoŧas ja Suomas dáid rivttiid dovddasteapmi, ollašuhttin ja juridihkalaš suodjaleapmi ii leat doarvái buorre dásis, mii mielddisbuktá jeavddalaš eahpesihkkarvuođa ja -stáđisvuođa. Sierraraporterejeaddji ipmirda gal luondduriggodagaide gullevaš investeremiid dehálašvuođa guorahallon golmma riikka ekonomiijai. Su oainnu mielde riikkat eai lihkostuva fáhtet mihttomeriidis ovddidit ruvkedoaimmaideaset sosiálalaččat ja ekologalaččat suvdilis vugiin, jus sápmelaččaid vuoigatvuođat eai váldo doarvái bures vuhtii eaige dat suodjaluvvo láhkaásaheamis, mii regulere luondduriggodagaid.**

74. **Dasa veardidettiin, maid riikkaidgaskasaš čatnašumiid Norga ja Ruoŧŧa leat dahkan ja masa leat čatnasan sápmelaččaid dáfus, Norgga ruvkeláhka ja Ruoŧa minerálaláhka boktet duođalaš eahpádusaid dáid riikkaid návccain gudnejahttit, suodjalit ja ollašuhttit olmmošvuoigatvuođaid ruvkedoaimma oktavuođas. Dat boktet maiddái eahpádusaid das, ahte leatgo stáhtat bidjan čielga vuordámušaid dan ektui, ahte buot fitnodagat gudnejahttet olmmošvuoigatvuođaid buot doaimmaideasetguin. Fitnodagaid dáfus váilevaš njuolggadusvuogádagat leat buktán maiddái hehttehusaid, man dihtii fitnodagat eai bastte doaibmat vugiin, mii dávistivččii eamiálbmogiid guoskevaš riikkaidgaskasaš gáibádusaid.**

75. **Suoma ruvkeláhka čujuha, ahte riikka ráđđehus figgá vástidit sápmelaččaid ovdan buktán fuolaide. Geavatlaččat orru goittotge leamen nu, ahte láhka ii bastte deavdit dasa gullevaš mihttomeari dan dáhkideamis, ahte ruvkedoaibma ja golledoidin heivehuvvo oktii “nu, ahte sápmelaččaid vuoigatvuođat eamiálbmogiin dorvvastuvvojit”. Sierraraporterejeaddji fuopmášuhttá maiddái, ahte jagi 2016 lágain Meahciráđđehusas leat mearkkašahtti váikkuhusat sápmelaččaide ja ahte sápmelaččaide guoskevaš suodjalanparagráfaid eret sihkkun ii čuovo sápmelaččaide guoskevaš riikkaidgaskasaš olmmošvuoigatvuođačatnašumiid.**

A. Norga

76. **Sierraraporterejeaddji ávžžuha, ahte Norga lasiha figgamušaidis sápmelaččaid iešmearridanvuoigatvuođa ollašuhttima várás ja buorida sin vejolašvuođaid váikkuhit buorebut mearrádusaid dahkamii sin dehálaš oassesurggiin. Dan sáhtašii muhtun muddui buoredit beaktilut gullanvuogádagaid bokte ja dat galggašedje olahuvvot guoskat maiddái bušeahttamearrádusaid.**

77. **Sierraraporterejeaddji ávžžuha, ahte Norga árvvoštallá ovttas sámedikkiiguin ja -servošiiguin, reahkkágo Finnmárkku guoskevaš láhka ovddidit sápmelaččaid iešmearridanvuoigtavuođa ja sin eana- ja luondduriggodatvuoigatvuođaideaset. Son ávžžuha Norgga doalvut lohppii proseassa, mainna čielggadit ja sihkkarastit sápmelaččaid eana- ja luondduriggodagaid Finnmárkku guovllu olggobealde, ja sihkkarastit, ahte sápmelaččaid vierut, árbevierut ja eanaoamastan- ja hálddašandilit váldojuvvojit áššáigullevaččat vuhtii Finnmárkku guoskevaš lága ollašuhttimis sihke plánemis ja ollašuhttimis Finnmárkku guovllu olggobeale eatnamiid ja luondduriggodagaid dovddasteami guoskevaš doaimmaid.**

78. **Go váldá vuhtii, ahte mearraluosa guollebivdu ja suorssáid giđđabivdu Guovdageainnu gieldda guovllus dahket dehálaš oasi sápmelaš árbevierus ja daid galggašii suodjalit sierradoaimmain, vai daid hárjeheami ja bajásdoallama sáhtašii dáhkidit sámeárbevieruid mielde kultuvrralaččat ja sosiálalaččat suvdilis vugiin, sierraraporterejeaddji ávžžuha Norgga ráđđehusa ja sámedikki ohcat dárbbašlaš čovdosiid mearraluossabivddu ja suorssáid giđđaloddema guoskevaš ásahusaide.**

79. **Sierraraporterejeaddji ávžžuha Norgga rievdadit minerálalágas dan sihkkarastimii, ahte láhka čuovvu áššáigullevaš riikkaidgaskasaš norpmaid, maiddái daid, main gáibidit doarvái viiddis áššeeaiggát eamiálbmotservošiid gullama ja daid friddja ja dihtui vuođđuduvvon ovddalgihtii miehtama, buhttendoaimmaid, buhtadusaid ja vuoiggalaš ja dássebealálaš vuoittu juohkima. Lassin ohcan- ja ruvkelohpeohcamušaid galggašii árvvoštallat jo jođus lean fidnuid ja oktasašváikkuhusaid ektui, mat dain leat áššeeaiggádiid eamiálbmotservošiidda.**

80. **Sierraraporterejeaddji addá Norgii giitosa das, ahte riika lea dohkkehan sámegielaid guoskevaš doaibmaplána, masa gullet buorit álgagat. Vai plána beaktilvuođa sáhtašii sihkkarastit, de áššáigullevaš ministeriijaid galggašii čuovvut plána ollašuvvama ja dan, man rádjai dasa gullevaš doaimmat leat ollašuhtton. Dát diehtu galggašii almmustahttot loahpparaporttas, masa gullá čuovvunplána vel ollašuvakeahtes doaimmaid dáfus. Lassin ráđđehus galggašii álggahit ságastallama sámedikkiin das, makkár doaimmaide livččii dárbu dan sihkkarastima várás, ahte ministeriijain livččii eanet diehtu sápmelaččaid eallindiliin ja sámegielain ja ain viidáseappot giellapolitihka ovddideamis. Skuvlejumi dáfus sámediggái galggašii dáhkidit sajádaga sápmelaččaid skuvlenprográmmaid ja daid kvalitehta bearráigehččui ja árvvoštallamii.**

B. Ruoŧŧa

81. **Sierraraporterejeaddji doarju Ruoŧa dahkat ođastusaid dan dáhkideapmin, ahte sámediggi livččii eanet čatnasmeahttun stáhta institušuvnnain ja virgeoapmahaččain go dál. Dán várás son ávžžuha Ruoŧa guorahallat sámedikki lágalaš sajádaga ja doaimmaid ráđđehusa virgeoapmahašráhkadusaid ektui dan dáhkideapmin, ahte sámedikkis lea sorjjasmeahttun mearrádusa dahkama váldi ja ahte dasa addojuvvo doarvái ruhtadeapmi, vai dat sáhttá ollašuhttit barggus orgánan, mii lea válljejuvvon demokráhtalaččat.**

82. **Sierraraporterejeaddji ávžžuha, ahte sápmelaččaid eana- ja luondduriggodatvuoigatvuođaide guoskevaš áššit čovdojuvvojit johtilit áššáigullevaš láhkaásahemiin. Son maiddái geardduha ovddit sierraraporterejeaddji ávžžuhusa, mas Ruoŧŧa ávžžuhuvvui dohkkehit lága, mainna nuppástuhttošii losses duođaštannoađđi, maid árbevirolaš sápmelaččaid oamastanrievtti čujuheapmi eanaviidodaga ektui riektegeavvama bokte gáibida, ja attašii vuoigatvuođaveahki dákkár gieđahallama várás.**

83. **Ruoŧŧa galggašii vuosttáš doaibman nuppástuhttit iežas minerálalágas dan dáhkideapmin, ahte láhka čuovvu riikkaidgaskasaš olmmošvuoigatvuođaid norpmaid, maiddái daid, main dárbbašuvvo doarvái viiddis áššeeaiggát eamiálbmotservošiid gullama ja daid friddja ja dihtui vuođđuduvvon ovddalgihtii miehtama lohpeproseassa buot muttuin, buhttendoaimmaid, buhtadusaid ja vuoiggalaš ja dássebealálaš vuoittu juohkima**

84. **Ruoŧŧa galggašii lasihit doaimmaidis sámegielaid ealáskahttimii ja nannet sámegielat skuvlenprográmmaid vugiiguin, masa gullá earret eará doarvái buori ruhtadeami addima sámediggái, vai mihttomeari ovddideami doaimmaid sáhtašii ollašuhttit, ja Ruoŧa skuvlaásahusa nuppástuhttima nu, ahte dat ii eastte dievas čiekŋuma oahpuide sámegillii. Lassin unnimustá buot sápmelaččaid hálddašanguovllu gielddat galggašedje fállat integrerejuvvon sámegiela oahpahusa.**

C. Suopma

85. **Sierraraporterejeaddji ávžžuha ráđđehusa ráđđádallagoahtit sámedikkiin ođđasit sámedikkis addonjuvvon lága nuppástusain ja ovddidit ovttas dainna loahpalaš ja goappáge oassebeali duhtadahtti evttohusa, mii váldá beali buot áššiide, maiddái daidda mat gusket ovdamearkan sápmelašmeroštallama válgalogahallamii registrerema dihtii.**

86. **Suopma galggašii deháleamos doaibman nuppástuhttit boazodoallolágas ja bidjat sápmelaš boazodoalu sierrasuodjalussii, go dán ealáhusas lea nu guovddáš sadji sámekultuvrras.**

87. **Suopma galggašii ráđđádallamiin sámedikkiin joatkit árvvoštallama das, manin ruvkeláhka ii ollašuhtto doarvái beaktilit ja makkár govttolaš lassidoaimmaide sáhtašii álgit dili buorideapmin.**

88. **Vai sáhtašii dáhkidit, ahte Meahciráđđehusas addojuvvon lága ollašuhttin ii molle sápmelaččaid olmmošvuoigatvuođaid, sámediggái, Saa’mi sijdsååbbarii ja áššáiosolaš sámeservošii galggašii dáhkidit ain stuorát sátneválddi áššái gullevaš proseassain. Unnimustá lágas ásahuvvon ráđđádallangottiide gielddaid guovdu galggašii leat dievas ja beaktilis sápmelaš ovddasteapmi. Ovddasteaddjiide galggašii addit čielgasit meroštallojuvvon fápmudusa árvvoštallat buot doaimmaid vejolaš váikkuhusaid sápmelaččaid vuoigatvuhtii bajásdoallat ja ovddidit iežas gielas ja kultuvrras ovdal go makkárge lobit mieđihuvvojit. Dákkár lobiid mieđiheamis galggašii geassádit oalát, jus lea várran, ahte doaibma vahágahttá sápmelaččaid dahje nuortalaččaid ealáhusaid dahje kultuvrra hárjeheami diliid dahje jus dat dahket mearkkašahtti vahága boazodollui.**

89. **Suopma gálggašii deháleamos áššin sihkkarastit, ahte sámegiela ealáskahttinprográmma oažžu doarvái ja guhkesáigásaš ruhtadeami, ja ahte dan doaibma árvvoštallo jahkásaččat ja das raporterejuvvo viidáseappot ON:id olmmošvuoigatvuođamekanismmaide soahpamušbearráigeahččoorgánaid árvvoštallama oktavuođas. Suopma galggašii giddet fuopmášumi sámegielat oahpaheaddjiid ja oahppamateriála váilevuhtii eandalii lohkomeari dáfus smávit nuortalaš- ja anárašgiela dáfus ja sihkkarastit, ahte gáiddusoahppamii addojuvvo lassiruhtadeapmi. Lagaš ovttasbargguin sámedikkiin Suopma galggašii ovddidit sápmelaš oahppaplána sápmelaččaid ruovttuguovllus addojuvvon oahpahusa várás ja válmmaštallat ja dohkkehit riikkaviidosaš oahppaplána ovttas sámedikkiin dan sihkkarastimii, ahte dasa gullá doarvái sápmelaččaid historjjá ja kultuvrra guoskevaš oahpahus ja ahte dieđut livčče doallevačča.**